Jette Bergenholz Bautrup (S), 2004-11-12:
I Socialdemokratiet er vi naturligvis meget optaget af, at der skabes de sikreste og tryggeste rammer for børn, uanset hvor de befinder sig.
Derfor støtter vi også dette forslag, som vil sikre, at det gøres obligatorisk at indhente børneattester.
Børneattesterne er som bekendt en mulighed for at tjekke op på, om personer er tidligere straffede for krænkelser mod børn, og de er derved det bedste værktøj til at sikre børnene.
Som det også ses af de mange høringssvar, vi har modtaget, er der allerede mange foreninger, der selv har taget initiativ til at få sådan en børneattest i hus inden ansættelse af nye medarbejdere eller ledere.
En ren børneattest kan dog ikke garantere, at pågældende, der ansættes, ikke er pædofil eller senere i ansættelsesforholdet vil begå krænkelser mod børn.
Det ses da også af mange af de domme, der er afsagt vedrørende krænkelser over for børn, at den anklagede ikke tidligere er kendt i politiets registre, så alt er ikke gjort med en sådan attest.
Det er derfor vigtigt, at ledere og ansatte lytter til de signaler, der gives fra den enkelte medarbejder, ligesom forældre og lærere kan forebygge ved oplysning over for børn.
Vi skal passe på, at vi ikke kommer i den situation, hvor en pædagog eller lærer eller træner i en sportsklub ikke tør give et barn et knus.
Det kan være af glæde, hvis man vinder noget, eller det kan være, forbi barnet er ked af det.
Vi skal passe på, at det ikke bliver sådan, at man er angst for at blive mistænkt eller anmeldt som pædofil.
Der skal forebygges på dette område, men vi skal passe meget, meget på, at vi ikke kommer til at skræmme.
Lovforslaget giver dog anledning til nogle usikkerheder, som vi vil se nærmere på under udvalgsarbejdet.
Selv om der er tale om en rammelov, der skal reguleres ved bekendtgørelser på de enkelte områder, er der behov for en drøftelse af nogle af definitionerne.
Eksempelvis vil vi se på definitionen af en ansættelse, når det kommer til frivillige ledere i idrætsforeninger og spejderbevægelser.
Hvor mange gange skal man have med børnene at gøre, før man skal betragtes som ansat og foreningen derved er pålagt at indhente børneattest?
Det samme gør sig gældende ved frivillige indsatser på skoler og i institutioner.
Hvilken varighed skal en sådan indsats have, før skolen eller institutionen skal indhente en børneattest?
Her tænker jeg især på akutte tilkaldevikarer ikke kun i en daginstitution, men også på en skole.
Er de også omfattet af denne her børneattest, og kan man så have det akutte beredskab? Ligeledes er der en uklarhed omkring frivilligt socialt arbejde, og hvilken karakter dette kan have i forhold til denne lovgivning.
Det kan være ganske vanskeligt at definere, men det udgør et problem i forhold til implementeringen af lovgivningen. Hvis denne lovgivning skal være mere end blot et stærkt signal, så er vi nødt til at forholde os mere præcist til definitionerne.
Rammelovgivning efterlader også en usikkerhed omkring sanktionerne ved overtrædelse.
Når det skal fastsættes i administrative forskrifter for hvert enkelt sagsområde, risikerer vi en situation, hvor sanktionerne kan være forskellige fra område til område.
Det er også noget, vi vil se på.
Vi er i Socialdemokratiet meget enige med Danmarks Idræts-Forbund, der påpeger, at indhentelsen af børneattesten ikke må være den eneste indsats.
Det er vigtigt, at vi ikke luller hinanden i søvn, fordi vi nu har gjort, hvad vi skal.
Forebyggelse er stadig utrolig vigtigt, og det er vigtigt herfra at opfordre til, at man rundtomkring i institutionerne, skolerne, foreningerne fortsat er meget opmærksom på problemet.
Det er ikke løst kun med det her forslag, desværre.
Endelig vil vi påpege det administrative problem, der kan være forbundet med det her forslag for de frivillige foreninger.
Det kan blive et noget omstændeligt arbejde med indhentelse af børneattester, og derfor vil vi anbefale, at der udarbejdes brochurer med information og meget gerne fortrykte samtykkeerklæringer, som vil være lettere at gå til i de forskellige foreninger.
Det kan også være et spørgsmål, om det er hovedorganisationerne, som skal stå for det, eller hvor man skal lægge dette ansvar, for jeg kan godt se, at det kan være et problem i en forening, hvor man i forvejen bruger alle ressourcerne, hvis det er en sportsforening, ude sammen med børnene, ude på idrætspladsen, at man så pludselig skal tage en fra eller betale en deltidsmedarbejder ...
Jeg ved ikke, om hr. Jens Rohde lige vil dæmpe stemmen lidt, så vi andre kan være her.
Det kunne være rart, at man netop i de foreninger ikke skal bruge ressourcerne på det administrative, men at man kan være sammen med børnene.
Derfor er det meget vigtigt netop at få den definition.
Med disse bemærkninger går vi fra Socialdemokratiet positivt ind i udvalgsarbejdet.